钦定古今图书集成/历象汇编/乾象典/第080卷 > 性理会通 > 《理气》
## 钦定古今图书集成/历象汇编/乾象典/第080卷 > 性理会通 > 《理气》

程子曰：“长安西风而雨”，终未晓此理。须是自东自北
而风则雨，自南自西则不雨。何者？自东自北皆属阳，
阳唱而阴和，故雨；自西自南，阴也，阴唱则阳不和。《蝃
𬟽》之诗曰：“朝𬯀于西，崇朝其雨。”是阳来唱也，故雨。《易》
言“密云不雨，自我西郊”，言自西，则自阴先唱也，故云
“虽密而不雨。”今西风而雨，恐是山势使然。

勉斋黄氏曰：“阴阳和则雨泽作。《诗》不云乎：‘习习谷风，
以阴以雨’。”亦以阴阳和而雨。春之所以雨多者，以当
春之时，地气上腾，天气下降，故蒸滃而成雨。秋亦然。
夏则亢阳，冬则过阴，是以多晴。